ROZHODNUTIE KOMISIE
z 21. decembra 1999,
ktorým sa ustanovujú osobitné podmienky dovozu produktov rybolovu s pôvodom v Číne a zrušuje rozhodnutie 97/368/ES
(oznámené pod číslom dokumentu C(1999) 4761)
(Text s významom pre EHP)
(2000/86/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorou sa ustanovujú hygienické predpisy pre produkciu a uvádzanie produktov rybolovu na trh[1], naposledy zmenenú a doplnenú smernicou Rady 97/79/ES[2], a najmä na jej článok 11,
keďže:
(1) skupina odborníkov z Komisie vykonala inšpekčnú návštevu Číny s cieľom overenia podmienok, za ktorých sa produkujú, skladujú a expedujú produkty rybolovu do spoločenstva;
(2) ustanovenia čínskych právnych predpisov týkajúce sa hygienických kontrol a sledovania produktov rybolovu je možné považovať za rovnocenné s ustanoveniami smernice 91/493/EHS;
(3) úrad "State Administration for Entry/Exit Inspection and Quarantine (CIQ SA)" je schopný účinne overovať uplatňovanie platných zákonov v Číne;
(4) keďže postup na získanie zdravotného osvedčenia uvedený v článku 11 ods. 4 písm. a) smernice 91/493/EHS musí obsahovať tiež definíciu vzoru osvedčenia, jazyk alebo jazyky, v ktorých musí byť vypracované, a funkciu osoby, ktorá je oprávnená ho podpísať;
(5) podľa článku 11 ods. 4 písm. b) smernice 91/493/EHS by sa na balenia produktov rybolovu malo pripojiť označenie uvádzajúce názov tretej krajiny a číslo schválenia/registračné číslo zariadenia, výrobného plavidla, chladiarenského skladu alebo mraziarenského plavidla, z ktorého produkty pochádzajú;
(6) podľa článku 11 ods. 4 písm. c) smernice 91/493/EHS sa musí zostaviť zoznam schválených zariadení, výrobných plavidiel alebo chladiarenských skladov a zoznam mraziarenských plavidiel zaregistrovaných v zmysle smernice 92/48/EHS[3]. Tieto zoznamy sa musia zostaviť na základe oznámenia od CIQ SA Komisie. Za zabezpečenie súladu ustanovení stanovených na tento účel v článku 11 ods. 4 smernice 91/493/EHS preto zodpovedá CIQ SA;
(7) CIQ SA poskytol oficiálne záruky týkajúce sa dodržovania pravidiel stanovených v kapitole V prílohy k smernici 91/493/EHS a splnenia požiadaviek, ktoré sú rovnocenné s požiadavkami stanovenými uvedenou smernicou, na schválenie alebo registráciu prevádzok, výrobných plavidiel, chladiarenských skladov alebo mraziarenských plavidiel, z ktorých produkty pochádzajú;
(8) v dôsledku výsledkov inšpekčnej návštevy je potrebné zrušiť rozhodnutie Komisie 97/368/ES z 11. júna 1997 týkajúce sa určitých ochranných opatrení, pokiaľ ide o určité produkty rybolovu s pôvodom v Číne[4], naposledy zmenené a doplnené rozhodnutím Komisie 98/321/ES[5];
(9) keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príslušným orgánom v Číne, ktorý overuje a potvrdzuje, že produkty rybolovu a akvakultúry spĺňajú požiadavky smernice 91/493/EHS je "State Administration for Entry/Exit Inspection and Quarantine (CIQ SA)".
Článok 2
Produkty rybolovu a akvakultúry s pôvodom v Číne musia spĺňať tieto podmienky:
1. ku každej zásielke musí byť priložený očíslovaný originál zdravotného osvedčenia, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A;
2. produkty musia pochádzať zo schválených zariadení, výrobných plavidiel, chladiarenských skladov alebo zaregistrovaných mraziarenských plavidiel uvedených v prílohe B k tomuto dokumentu;
3. s výnimkou prípadu voľne ložených mrazených produktov rybolovu určených na výrobu konzervovaných potravín, všetky balenia musia byť nezmazateľne označené slovom "Čína" a číslom schválenia/registračným číslom zariadenia, výrobného plavidla, chladiarenského skladu alebo mraziarenského plavidla, z ktorého produkty pochádzajú.
Článok 3
1. Osvedčenia uvedené v článku 2 ods. 1 sa musia vypracovať aspoň v jednom úradnom jazyku členského štátu, v ktorom sa kontroly vykonávajú.
2. Osvedčenia musia uvádzať meno, funkciu a podpis zástupcu CIQ SA a jeho úradnú pečiatku, ktorej farba je iná ako je farba ostatných údajov.
Článok 4
Rozhodnutie 97/368/ES sa zrušuje.
Článok 5
Toto rozhodnutie je adresované členským štátom.
V Bruseli 21. decembra 1999.